แบงก์แหยงเบรกปล่อยกู้บุกเวียดนาม
แบงก์เบรกลูกค้ารายใหม่ลงทุนเวียดนาม หลังเศรษฐกิจทรุดต่ำสุดรอบ 10 ปี เผยมีธุรกิจไทยสนใจซื้อของดีราคาถูก แนะรอดูความผันผวน
26 ต.ค. 2555

แบงก์เบรกลูกค้ารายใหม่ลงทุนเวียดนาม หลังเศรษฐกิจทรุดต่ำสุดรอบ 10 ปี เผยมีธุรกิจไทยสนใจซื้อของดีราคาถูก แนะรอดูความผันผวน
นายกอบศักดิ์ ภูตระกูล ผู้ช่วยผู้จัดการใหญ่ ฝ่ายกิจการธนาคารต่างประเทศ ธนาคารกรุงเทพ กล่าวว่า การออกมายอมรับถึงปัญหาหนี้เสียในระบบธนาคาร และการบริหารเศรษฐกิจที่ผิดพลาดของนายกรัฐมนตรีเวียดนาม สะท้อนให้เห็นว่าเศรษฐกิจเวียดนามกำลังเข้าสู่ภาวะชะลอตัวและมีแนวโน้มที่ปัญหาจะรุนแรงขึ้น เนื่องจากมีปัญหาที่ภาคธนาคารอาจต้องใช้เวลาในการแก้ไขหลายปี
นายกอบศักดิ์ กล่าวว่า สถานการณ์ที่เกิดขึ้น ทำให้ธนาคารมีการจับตาอย่างใกล้ชิดและแนะนำให้ลูกค้าที่เข้าไปลงทุนในเวียดนาม จัดเตรียมสภาพคล่องสำรองไว้รองรับ 
สำหรับลูกค้าที่มีแผนจะเข้าไปลงทุนในช่วงนี้ ก็ขอแนะนำให้รอจังหวะ ให้ผ่านช่วงผันผวนออกไปอีกสักระยะก่อน อย่างไรก็ตามยังเชื่อว่าในระยะยาวเศรษฐกิจเวียดนามยังมีศักยภาพและน่าลงทุนอยู่ เพราะกำลังซื้อในประเทศยังดี ยังมีกระแสการย้ายเข้าสู่เมืองใหญ่
“เรามีความกังวล แต่เชื่อว่าธนาคารจะได้รับผลกระทบไม่มาก เพราะลูกค้าส่วนใหญ่อยู่ในภาคส่งออก ซึ่งภาคส่งออกมักจะได้ประโยชน์ในช่วงมรสุม ส่วนลูกค้าต่างชาติที่เราปล่อยกู้โดยมากจะเป็นธุรกิจจีน ไต้หวัน ถ้าเป็นรัฐวิสาหกิจของเวียดนามก็เป็นรัฐวิสาหกิจที่ดีมาก ด้านคุณภาพสินทรัพย์ต่างๆ จึงยังไม่น่าห่วง” นายกอบศักดิ์ กล่าว 
นางกิตติยา โตธนะเกษม รองกรรมการผู้จัดการใหญ่อาวุโส ผู้บริหารสายงาน สายงานบริหารการเงิน ธนาคารกรุงไทย กล่าวว่า เศรษฐกิจเวียดนามมีสัญญาณฟองสบู่มาพักใหญ่แล้ว ทำให้ธนาคารค่อนข้างระมัดระวังในการปล่อยกู้ แต่ก็ยังพร้อมสนับสนุนลูกค้าที่จะเข้าไปลงทุน
“ช่วงนี้ก็มีลูกค้าเข้ามาขอคำแนะนำเรื่องการเข้าไปลงทุนและซื้อกิจการในเวียดนามบ้าง ซึ่งธนาคารอยู่ระหว่างการศึกษา เพราะในช่วงที่เศรษฐกิจเขาเป็นแบบนี้ ถ้าได้ราคาเหมาะสมก็อาจจะได้ของดีราคาถูก แต่ต้องพิจารณาอย่างรอบคอบ รอดูเหตุการณ์ให้ชัดก่อน” นางกิตติยา กล่าว
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย กล่าวว่า ช่วง 6 เดือน–1 ปีที่ผ่านมา ภาคธุรกิจไทยเริ่มระมัดระวังที่จะเข้าไปลงทุนในเวียดนามมากขึ้น เนื่องจากมีสัญญาณเศรษฐกิจหลายตัวไม่ดี แต่ก็มีนักธุรกิจไทยที่สนใจจะเข้าไปลงทุนและซื้อกิจการในเวียดนาม แต่จากสถานการณ์ขณะนี้ธนาคารจึงแนะนำให้รอดูภาวะเศรษฐกิจไปจนถึงสิ้นปีก่อน 
“เศรษฐกิจเวียดนามตอนนี้คล้ายกับไทยในช่วงปี 2540 แม้จะมีปัญหาแต่ระยะยาวยังมีศักยภาพ จึงมีความเป็นไปได้ที่ธุรกิจไทย เช่น กลุ่มผู้ผลิตสินค้าอุปโภคบริโภคยังสนใจเข้าไปลงทุน เพราะกำลังซื้อคนเวียดนามยังดีอยู่ แต่อาจต้องรอดูเรื่องราคาและความเหมาะสมไปอีกสักระยะ” นายทรงพล กล่าว